CELEX: 32013D0801
Language: fi
Date: 2013-12-23 00:00:00
Title: 2013/801/EU: Komission täytäntöönpanopäätös, annettu 23 päivänä joulukuuta 2013 , innovoinnin ja verkkojen toimeenpanoviraston perustamisesta ja päätöksen 2007/60/EY, sellaisena kuin se on muutettuna päätöksellä 2008/593/EY, kumoamisesta

24.12.2013   
            
            
               FI
            
            
               Euroopan unionin virallinen lehti
            
            
               L 352/65
            
         KOMISSION TÄYTÄNTÖÖNPANOPÄÄTÖS,
   annettu 23 päivänä joulukuuta 2013,
   innovoinnin ja verkkojen toimeenpanoviraston perustamisesta ja päätöksen 2007/60/EY, sellaisena kuin se on muutettuna päätöksellä 2008/593/EY, kumoamisesta
   (2013/801/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19 päivänä joulukuuta 2002 annetun neuvoston asetuksen (EY) N:o 58/2003 (1) ja erityisesti sen 3 artiklan,
   sekä katsoo seuraavaa:
   
               (1)
            
            
               Asetuksella (EY) N:o 58/2003 komissio valtuutetaan siirtämään toimivaltaa toimeenpanovirastoille unionin ohjelman tai hankkeen panemiseksi kokonaan tai osittain täytäntöön komission puolesta ja sen vastuulla.
            
         
               (2)
            
            
               Antamalla ohjelmien täytäntöönpanoon liittyviä tehtäviä toimeenpanovirastoille komissio voi keskittyä ensisijaisiin toimintoihinsa ja tehtäviinsä, joita ei voida ulkoistaa, ja pitää samalla toimeenpanovirastojen hoitamat tehtävät valvonnassaan ja säilyttää lopullisen vastuun niistä.
            
         
               (3)
            
            
               Ohjelman täytäntöönpanoon liittyvien tehtävien siirtäminen toimeenpanovirastolle edellyttää, että ohjelman suunnitteluvaiheet, joihin sisältyy laajaa harkintavaltaa tehtäessä valintoja poliittisista lähtökohdista käsin ja joiden toteuttamisesta huolehtii komissio, erotetaan selkeästi ohjelman täytäntöönpanosta, joka olisi annettava toimeenpanoviraston tehtäväksi.
            
         
               (4)
            
            
               Komissio perusti päätöksellä 2007/60/EY (2) Euroopan laajuisen liikenneverkon toimeenpanoviraston ja antoi sen tehtäväksi yhteisön toimien hallinnoinnin Euroopan laajuisen liikenneverkon alalla.
            
         
               (5)
            
            
               Myöhemmin komissio pidensi päätöksellä 2008/593/EY (3) Euroopan laajuisen liikenneverkon toimeenpanoviraston toimintajaksoa ja määritteli sen tavoitteet ja tehtävät uudelleen siten, että sen vastuulle tuli myös Euroopan laajuisen liikenneverkon määrärahoista myönnettävän rahoitustuen täytäntöönpano monivuotisen rahoituskehyksen 2007–2013 mukaisesti.
            
         
               (6)
            
            
               Euroopan laajuisen liikenneverkon toimeenpanovirasto on osoittautunut hyvin organisoiduksi virastoksi, joka huolehtii toimeksi saamistaan tehtävistä tehokkaasti ja tuloksekkaasti sen toimintaan sovellettavan lainsäädännön mukaisesti. Viraston väliarviointi on osoittanut, että sen tuottavuusindikaattorit osoittavat vakaita tuloksia ja että se huolehtii teknisestä hallinnoinnista ja varainhoidosta sidosryhmiä tyydyttävällä tavalla. Virasto on onnistuneesti edesauttanut Euroopan laajuisen liikenneverkon ohjelman täytäntöönpanoa ja mahdollistanut sen, että komissio on voinut keskittyä poliittisiin ja institutionaalisiin tehtäviinsä ja parantaa niiden hallinnointia. Väliarviointi on myös osoittanut, että virasto on Euroopan laajuisen liikenneverkon ohjelman hallinnoinnissa kustannustehokkaampi vaihtoehto verrattuna siihen, että hallinnoinnista huolehdittaisiin komission sisällä. Tehtävien siirtämisestä virastolle arvioidaan koituvan vuosina 2008–2015 noin 8,66 miljoonan euron säästöt.
            
         
               (7)
            
            
               Kesäkuun 29 päivänä 2011 antamassaan tiedonannossa Eurooppa 2020 -strategiaa tukeva talousarvio (4) komissio ehdotti, että nykyisiä toimeenpanovirastoja käytettäisiin laajemmin unionin ohjelmien täytäntöönpanoon monivuotisessa rahoituskehyksessä 2014–2020.
            
         
               (8)
            
            
               Asetuksen (EY) N:o 58/2003 3 artiklan 1 kohdan mukaisesti tehty kustannus-hyötyanalyysi on osoittanut, että siirtämällä liikenteen, energian ja televiestinnän aloilla toteutettavan Verkkojen Eurooppa -välineen ohjelman (5) joidenkin osien sekä Horisontti 2020 -ohjelman (6) liikenne- ja energiatutkimuksen joidenkin osien hallinnointi Euroopan laajuisen liikenneverkon toimeenpanovirastolle näiden ohjelmien täytäntöönpanosta voitaisiin huolehtia tehokkaasti ja alhaisemmin kustannuksin kuin komissiossa. Tällaisesta ohjelmien hallinnoinnin siirtämisestä virastolle arvioidaan aiheutuvan noin 54 miljoonan euron tehokkuushyödyt monivuotisen rahoituskehyksen 2014–2020 aikana. Analyysi on osoittanut, että liikenteen ja energian alojen infrastruktuuri- ja tutkimushankkeiden hallinnoinnin yhdistäminen ja osoittaminen samalle virastolle johtaisi merkittäviin mittakaavaetuihin ja synergioihin kyseisten toimien välillä. Toimeenpanoviraston toimeksiannon laajennuksen ansiosta komissio ja sidosryhmät voisivat hyötyä viraston asiantuntemuksesta ja korkealaatuisesta ohjelmien hallinnoinnista ja palvelujen tarjoamisesta. Näin voitaisiin myös varmistaa toiminnan jatkuvuus Euroopan laajuisen liikenneverkon ohjelmasta myönnettävän rahoituksen saajille ja unionin laaja näkyvyys viraston hallinnoimien ohjelmien vetäjänä. Lisäksi analyysi on osoittanut, että Euroopan laajuisen liikenneverkon ohjelman (7) ja Marco Polo -ohjelman (8) hallinnoinnin palauttaminen komissiolle vaikuttaisi näiden ohjelmien toimintaan häiritsevästi ja heikentäisi tehokkuutta.
            
         
               (9)
            
            
               Johdonmukaisen tehtävänkuvan luomiseksi toimeenpanovirastoille komissio on mahdollisuuksien mukaan ryhmitellyt tehtävät politiikan aihepiirien mukaan virastojen uusia toimeksiantoja määrittäessään.
            
         
               (10)
            
            
               Uuden viraston toimeksiantoa olisi laajennettava siten, että siihen sisältyy joidenkin osien hallinnointi seuraavista ohjelmista:
               
                           —
                        
                        
                           uusi Verkkojen Eurooppa -välineen ohjelma, jonka hallinnointiin kuuluu sellaisten teknisluonteisten hankkeiden toteuttaminen, jotka eivät edellytä poliittista päätöksentekoa mutta jotka vaativat korkeatasoista teknistä ja taloudellista osaamista koko hankesyklin ajan,
                        
                     
                           —
                        
                        
                           tietyt osiot Horisontti 2020 -erityisohjelman III osasta ”Yhteiskunnalliset haasteet”, jonka hallinnointiin kuuluu sellaisten teknisluonteisten hankkeiden toteuttaminen, jotka eivät edellytä poliittista päätöksentekoa mutta jotka vaativat korkeatasoista teknistä ja taloudellista osaamista koko hankesyklin ajan,
                        
                     
                           —
                        
                        
                           jäljellä olevat osat Euroopan laajuisen liikenneverkon ohjelmasta, jonka täytäntöönpano on jo annettu Euroopan laajuisen liikenneverkon toimeenpanoviraston tehtäväksi monivuotisen rahoituskehyksen 2000–2006 mukaisesti (vuodesta 2007) ja monivuotisen rahoituskehyksen 2007–2013 mukaisesti ja jonka hallinnointiin kuuluu sellaisten teknisluonteisten hankkeiden toteuttaminen, jotka eivät edellytä poliittista päätöksentekoa mutta jotka vaativat korkeatasoista teknistä ja taloudellista osaamista koko hankesyklin ajan,
                        
                     
                           —
                        
                        
                           jäljellä olevat osat Marco Polo -ohjelmasta, jota on hallinnoinut kilpailukyvyn ja innovoinnin toimeenpanovirasto monivuotisen rahoituskehyksen 2007–2013 mukaisesti ja jonka hallinnointiin kuuluu sellaisten teknisluonteisten hankkeiden toteuttaminen, jotka eivät edellytä poliittista päätöksentekoa mutta jotka vaativat korkeatasoista teknistä ja taloudellista osaamista koko hankesyklin ajan.
                        
                     
         
               (11)
            
            
               Tämän päätöksen ja kyseisten ohjelmien panemiseksi täytäntöön johdonmukaisesti ja ajoissa olisi varmistettava, että virasto hoitaa ohjelmien täytäntöönpanoon liittyviä tehtäviään ohjelmien voimaantulopäivästä edellyttäen, että ohjelmat tulevat voimaan.
            
         
               (12)
            
            
               Olisi perustettava innovoinnin ja verkkojen toimeenpanovirasto. Sen olisi korvattava päätöksellä 2007/60/EY, sellaisena kuin se on muutettuna päätöksellä 2008/593/EY, perustettu Euroopan laajuisen liikenneverkon toimeenpanovirasto ja jatkettava sen toimintaa. Sen olisi toimittava asetuksessa (EY) N:o 58/2003 vahvistetun yleisen perussäännön mukaisesti.
            
         
               (13)
            
            
               Päätös 2007/60/EY ja päätös 2008/593/EY olisi sen vuoksi kumottava, ja olisi annettava siirtymäsäännöksiä.
            
         
               (14)
            
            
               Tässä päätöksessä säädetyt toimenpiteet ovat toimeenpanovirastojen komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Perustaminen
   Perustetaan innovoinnin ja verkkojen toimeenpanovirasto, jäljempänä ’virasto’, 1 päivän tammikuuta 2014 ja 31 päivän joulukuuta 2024 väliseksi ajaksi.
   Viraston perussääntöön sovelletaan asetusta (EY) N:o 58/2003.
   Virasto korvaa päätöksellä 2007/60/EY, sellaisena kuin se on muutettuna päätöksellä 2008/593/EY, perustetun viraston ja jatkaa sen toimintaa.
   2 artikla
   Sijainti
   Virasto sijoitetaan Brysseliin.
   3 artikla
   Tavoitteet ja tehtävät
   1.   Viraston tehtäväksi annetaan seuraavien unionin ohjelmien osien täytäntöönpano:
   
               a)
            
            
               Verkkojen Eurooppa -väline;
            
         
               b)
            
            
               Horisontti 2020 -erityisohjelman III osa ”Yhteiskunnalliset haasteet”.
            
         Tätä kohtaa sovelletaan kunkin mainitun ohjelman voimaantulopäivästä edellyttäen, että ohjelma tulee voimaan.
   2.   Viraston tehtäväksi annetaan seuraavien ohjelmien jäljellä olevien osien täytäntöönpano:
   
               a)
            
            
               Euroopan laajuisen liikenneverkon ohjelma;
            
         
               b)
            
            
               Marco Polo -ohjelma.
            
         3.   Virasto vastaa seuraavista 1 ja 2 kohdassa tarkoitettujen unionin ohjelmien osien täytäntöönpanoon liittyvistä tehtävistä:
   
               a)
            
            
               ohjelmien joidenkin toteutusvaiheiden ja yksittäisten hankkeiden elinkaaren joidenkin vaiheiden hallinnointi vastaavien komission hyväksymien työohjelmien pohjalta komission valtuutusasiakirjassa antaman valtuutuksen nojalla;
            
         
               b)
            
            
               talousarvion tulojen ja menojen toteuttamistoimien vahvistaminen sekä kaikkien ohjelmien hallinnoimiseksi tarvittavien toimintojen toteuttaminen komission valtuutusasiakirjassa antaman valtuutuksen nojalla;
            
         
               c)
            
            
               tuen tarjoaminen ohjelmien täytäntöönpanolle komission valtuutusasiakirjassa antaman valtuutuksen nojalla.
            
         4 artikla
   Nimitysten voimassaoloaika
   1.   Johtokunnan jäsenet nimitetään kahdeksi vuodeksi.
   2.   Viraston johtaja nimitetään viideksi vuodeksi.
   5 artikla
   Valvonta ja raportointi
   Virasto toimii komission valvonnassa, ja sen on raportoitava säännöllisin väliajoin vastuullaan olevien unionin ohjelmien tai niiden osien täytäntöönpanon edistymisestä valtuutusasiakirjassa esitettyjen järjestelyjen ja määräaikojen mukaisesti.
   6 artikla
   Toimintatalousarvion toteuttaminen
   Virasto toteuttaa toimintatalousarvionsa noudattaen komission asetuksen (EY) N:o 1653/2004 (9) säännöksiä.
   7 artikla
   Kumoaminen ja siirtymäsäännökset
   1.   Kumotaan päätös 2007/60/EY, sellaisena kuin se on muutettuna päätöksellä 2008/593/EY, 1 päivästä tammikuuta 2014. Viittauksia kumottuun päätökseen pidetään viittauksina tähän päätökseen.
   2.   Virastoa pidetään päätöksellä 2007/60/EY, sellaisena kuin se on muutettuna päätöksellä 2008/593/EY, perustetun toimeenpanoviraston oikeudellisena seuraajana.
   3.   Tämä päätös ei vaikuta viraston palveluksessa olevan henkilöstön, sen johtaja mukaan lukien, oikeuksiin ja velvollisuuksiin, sanotun kuitenkaan rajoittamatta päätöksen C(2013) 9235 28 artiklan 2 kohdan, 29 artiklan 2 kohdan, 30 artiklan ja 31 artiklan 2 kohdan säännösten soveltamista.
   8 artikla
   Voimaantulo
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2014.
   
      Tehty Brysselissä 23 päivänä joulukuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EYVL L 11, 16.1.2003, s. 1.
   
      (2)  Komission päätös 2007/60/EY, tehty 26 päivänä lokakuuta 2006, Euroopan laajuisen liikenneverkon toimeenpanoviraston perustamisesta neuvoston asetuksen (EY) N:o 58/2003 nojalla (EUVL L 32, 6.2.2007, s. 88).
   
      (3)  Komission päätös 2008/593/EY, tehty 11 päivänä heinäkuuta 2008, päätöksen 2007/60/EY muuttamisesta Euroopan laajuisen liikenneverkon toimeenpanoviraston tehtävien ja toimintajakson osalta (EUVL L 190, 18.7.2008, s. 35).
   
      (4)  KOM(2011) 500 lopullinen.
   
      (5)  Euroopan parlamentin ja neuvoston asetus (EU) N:o 1316/2013, annettu 11 päivänä joulukuuta 2013, Verkkojen Eurooppa -välineestä (EUVL L 348, 20.12.2013, s. 129).
   
      (6)  Euroopan parlamentin ja neuvoston asetus (EU) N:o 1291/2013, annettu 11 päivänä joulukuuta 2013, tutkimuksen ja innovoinnin puiteohjelmasta ”Horisontti 2020” (2014–2020) (EUVL L 347, 20.12.2013, s. 104) ja neuvoston päätös 2013/743/EU, annettu 3 päivänä joulukuuta 2013, tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevasta erityisohjelmasta (EUVL L 347, 20.12.2013, s. 965).
   
      (7)  Yleisistä säännöistä yhteisön rahoitustuelle Euroopan laajuisten liikenne- ja energiaverkkojen alalla 20 päivänä kesäkuuta 2007 annettu Euroopan parlamentin ja neuvoston asetus (EY) N:o 680/2007 (EUVL L 162, 22.6.2007, s. 1).
   
      (8)  Toisesta Marco Polo -ohjelmasta yhteisön rahoitustuen myöntämiseksi tavarankuljetusjärjestelmän ympäristönsuojelun tason parantamista varten (”Marco Polo II”) 24 päivänä lokakuuta 2006 annettu Euroopan parlamentin ja neuvoston asetus (EY) N:o 1692/2006 (EUVL L 328, 24.11.2006, s. 1).
   
      (9)  Komission asetus (EY) N:o 1653/2004, annettu 21 päivänä syyskuuta 2004, tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun neuvoston asetuksen (EY) N:o 58/2003 mukaisesta toimeenpanovirastojen varainhoitoa koskevasta malliasetuksesta (EUVL L 297, 22.9.2004, s. 6).